khistorydata/jeongjo-sjw-relations huggingface dataset:
정조 10년 · 목
具翼善冠白袍。乘輿出崇賢門。降輿乘輦。遣閣臣李秉模。先詣館所。問安于兩勅。出興化門。到館所大門內降輦。乘輿入小次。傳御帖于兩勅。招致通官等勞問。少頃乘輿至宴享廳三門外。降輿入。引禮引勅使由宴廳。下至沒階西向立。予入門至西階下東向立。與勅使揖讓陞階。偕入廳。上請行拜禮。勅使辭。行揖禮訖。勅使就椅。予亦就椅曰。昨日迎勅時。雖得奉接。未克從容。終宵耿耿。不能已矣。勅使曰。俺們則本不欲國王之光臨。而今此早駕。實庸不安矣。予曰。日氣頗涼館宇疏冷。僉氣力夜來何如。勅使曰。房堗溫邃好好經夜矣。予曰。館所支待等節。連加申飭。而必不無齟齬之患。不勝愧歎矣。勅使曰。奉命以來。供億凡百無一泛然者。此皆國王敬待皇旨而然也。俺們心甚感謝矣。予問上勅年紀幾何。而方帶何官。上勅曰。年則七十二。官則工部侍郞兼吏部侍郞矣。又問副勅年紀幾何。而方帶何官。副勅曰。年則三十二。官則內閣學士兼禮部侍郞矣。予問上勅子女幾何。上勅曰。有子一人。年今二十四。官居御前侍衛。女爲四人矣。又問副勅子女幾何。副勅曰。無一箇子女矣。予曰。禮制有拘。雖未得備例設宴。僉大人旣辱弊邦。在主人之道。略以數器茶果。表此情悃矣。仍設茶禮。如崇政殿茶禮儀。通官等賜茶。予曰。宴禮旣未免權停。晤言亦每患悤遽。數日間。更當卜日相邀。雖甚勞憊。能不孤此意否。勅使曰。與常時有異。而軫念至此。尤爲感謝。然俺等復命甚急。免賜幸甚矣。予曰。大人光臨小邦。小邦之誦祝皇恩。專在於請留。惟望僉大人。勿以館所之齟齬。供億之菲薄爲嫌。而更留若干日。則何幸何幸。勅使曰。俺等初則馳驛而來。中間遲滯。雖緣諭祭之不可設行於八月內。而今已竣事。復命旣亟。離家亦久。且奉皇上之飭敎。決難更留。只此告別好矣。予曰。長途驅馳之餘。不得休憩調息。雖以束裝等小事言之。今日則勢難畢治。幸望勿孤相留之至意。勅使曰。國王之盛意旣如是。當以明日退定矣。予曰。明日亦甚催迫。更留數日好矣。勅使曰。明日則是月忌。再明當發行云。遣左相李福源及領敦寧洪樂性。更以前意請留者三。勅使曰。國王之盛念。旣勤且摯。謹當加留半日矣。予曰。小邦厚被皇恩。事當別遣謝价。而節使之行。又在非久。故恐涉煩屑。欲於節使。兼附感謝之意。未知僉意如何。勅使曰。好矣。予曰。節使箋文中。當添入謝恩之語。而文字齟齬。恐無以導達菲誠。倘於反面之日。以小邦榮感愛戴之意。轉奏否耶。勅使曰。國王之接待俺等。靡不勤摯。此皆敬待皇上之致。俺等以此銘感於心。故不待國王之敎。而業欲轉奏於皇上矣。何況國王之俯敎如是耶。謹當一一歸奏矣。臨罷請行拜禮。勅使辭。答以應行之禮。屢次不行。甚爲不安。今番則請行拜禮。勅使又辭。行相揖禮下階。勅使隨行。請止之。勅使不從至中門內又請止之。勅使又不從。予出中門。乘輿還小次。招致通官倭克精額。勞問。乘輿到大門內降輿。乘輦由敦化門。到協陽門外降輦。乘輿還內。○延接都監啓言。勅使回還路程記書出。而今初六日自京離發。高陽止宿。十八日當到義州云。以此分付伴送使及開城留守三道道臣處。而路程記書入。路程記。高陽四十里宿初六日。坡州四十里中火。長湍四十里中火。開城府四十里宿初七日。金川四十里中火。平山六十里宿初八日。蔥秀三十里中火。瑞興五十里宿初九日。劍水四十里中火。鳳山三十里中火。黃州四十里宿初十日。中和五十里中火。平壤五十里宿十一日。順安五十里中火。肅川六十里宿十二日。安北六十里宿十三曰。嘉山五十里宿十四日。定州五十里宿十五日。郭山三十里中火。宣川四十里宿十六日。鐵山四十里中火。龍川三十里宿十七日。所串四十五里中火。義州三十五里宿十八日。十九日渡江。又啓言。勅使回還路程記書出後。例有都監承旨大臣中使次第請留之擧。而今番則館所親臨時。先傳聖敎。次遣大臣屢次請留。而以初六日完定故。前例請留節次。不爲擧行。又啓言。勅使入京第三日。大臣茶禮請行事。前己啓稟矣。明日乃是勅使入京第三日。大臣茶禮。依例請行。又啓言。卽者差備譯官來言。勅使回還時。一路宴饗及軍威軍歌舞童禮樂軍樂遊觀牛駝駱牛庭排茶啖嶺阨轎軍列邑房守通引。一竝減除云。以此知委於伴送使及開城留守三道道臣處。而在前如此之時。有遣中使申謝。別遣三處。問安使之例。請令政院。考例擧行。敎以。不必別遣中使。明日承旨問安時。措辭致謝。三處問安使。以道內守令擧行。御帖。伴送使齎去事分付。○政院啓言。行副司直洪秀輔。馳往館所問安則。上副勅依例對答云矣。
정조 10년 · 강
命以初七日親行孝昌墓茶禮
정조 10년 · 목
敎曰。再明日送勅時。路由敦義門。翌日勢將臨墓所。旣出城外。久未往拜。伊日詣　懿昭墓行祭。仍詣　義烈墓。次臨墓所。初七日行茶禮還宮。隨駕只以六曹堂郞各一員爲之。百官則先詣迎恩門。送勅時行禮後退去事分付。又敎曰。墓所擧動時。只兵曹總府堂郞各一員。五衛將二員。武兼六員隨駕。送勅時則當全數侍衛。先詣宴饗臺等待。事畢後退去事分付。○兵曹以送勅擧動時軍兵磨鍊啓。敎以。再明日動駕時。訓局步軍三哨。馬軍一哨。禁營鄕軍三哨。騎士一番。禁軍一番隨駕。留陣則守禦使率御營出番鄕軍三哨爲之。駕前駕後隨駕禁軍。皆以戰笠戰服隨駕。到京營庫留駐其餘各番禁軍。以戎服先詣宴饗臺排立。事畢後退去。副駕轎儀仗仗馬司禁扈衛軍官有廳軍等。竝勿磨鍊。墓所設布帳。自齋室墻外。至紅箭門近處爲之。○訓鍊都監啓言。孝昌墓經宿動駕時。訓局軍三哨隨駕事命下矣。墓所內姑未植木。四面空虛。軍兵若加數磨鍊。則僅可成列。不然則請依前以布帳掩遮。俾免疏忽之弊。敎以。然則布城稍闊爲之。本局步軍加二哨。禁營步軍亦加二哨。建陽門。則以金虎門軍三十名替把。○因整理使望。敎以。無異京擧動。則整理使豈可啓下。此望筒勿施。因此思之。隨駕各司。皆自持飯事。自備局申飭
정조 10년 · 강
以李時秀李祖承爲承旨。前望也。
정조 10년 · 목
有防啓言。明日　懿昭墓　義烈墓孝昌墓動駕時。本道監司及地方官例爲導駕。而臣以送勅事。明日辭朝。高陽郡守李素。以支勅無以離次。地方官以兼官差定擧行。而至於監司導駕。以都事替行。非特無例。揆以事體。終涉未安。請令廟堂稟處。敎以。導駕則以道內秩高守令中替行。兼官則亦以支勅上來守令中爲之。○禮曹以　懿昭墓展拜節目啓。敎曰。　懿昭墓展拜。依　毓祥宮展拜時例。以視事服磨鍊。隨駕官亦以布團領行禮。　義烈墓則百官行禮置之。此節目更爲修整以入。○敎曰。明日　懿昭墓展拜後。當只行酌獻禮。大祝執禮。以隨駕閣臣玉堂中爲之。執事官亦以隨駕官中爲之。墓所奠酌禮亦。令依此擧行事分付。
정조 10년 · 강
遣大臣請行茶禮于館所。
정조 10년 · 목
迎接都監啓言。左議政李福源。承命來詣館所。進呈御帖。請行茶禮。則勅使以爲。昨日親臨設行茶禮。移時陪話。已極感幸。而連遣近侍。饋以珍饌。今日又遣大臣。請行茶禮。眷念之意。去益隆摯。尤不勝感激。而身憊難於行禮茶禮。依近例入送。則當從容受之云。故依其言。床排則入之。大臣則退歸。又啓言。勅使明日離發時。騎馬云矣。又啓言。卽者差備譯官來言。上副勅禮單馬。折銀持去云矣。又啓言。卽者差備譯官來言。上副勅各還御帖二度。都廳郞廳當卽爲陪進。而闕門已閉。故姑爲奉安于茶禮色御帖奉安處。待闕門開陪進。又啓言。卽者差備譯官來言。上副勅各呈名帖。故出付差備官。使之待闕門開。卽爲入呈。又啓言。卽者差備譯官來言。 勅使以爲。弘濟院旣是過站。大臣承旨勿爲出來云矣。又啓言。卽者差備譯官來言。上副勅以爲。今夜閉門砲。卜物盡爲結裹後爲之云矣。
정조 10년 · 강
以鄭昌聖爲守宮大將。徐有慶爲分內局提調。口傳也。
정조 10년 · 목
具翼善冠白袍。乘輿出協陽門降輿。乘轎由敦化門。出敦義門。到宴享臺下降轎。乘輿入幄次。勅使將至。乘輿至階下降輿。東向立。勅使亦至階下。西向立。揖讓以入。分東西。俱至幄次。相揖訖。各就椅。兩勅納以名帖。答以。小邦何敢受欽差名帖乎。兩勅强之答以。至意如此。以如見之意受置。仍問。秋氣日催。稍加調息。僉氣力更何如。兩勅曰。館宇溫邃。飯俸鋪陳。無不淨備。好好經過。莫非國王之軫念。感謝無已。予又曰。接待凡節。不能稱情。已極慚歎。而幾次請留。終未回聽。館轂屬耳。星槎遽旋。非但別懷之多缺。亦愧誠意之不孚。兩勅曰。辭陛時。旣承皇旨。竣事卽日。事當復路。而國王之盛意勤摯。故不得不遲了數日。今始發程。勢將兼程疾馳。而戀戀之忱。不能已也。命左議政李福源。領敦寧洪樂性。以臘藥等別單。傳于兩勅。兩勅曰。贐行凡節。莫非國王厚待之眷。而今此別錄。又是拔例。盛意難孤。謹此領受。而不安甚矣。予又曰。日昨館所之奉。旣欠從容。今當郊餞之席。尤覺悵惘。茶禮聊紓別懷。行李願且少住。兩勅曰。勤敎至此敢不從之。仍行茶禮。如館所儀。通官以下賜茶訖。還入小次。引禮引兩勅入次後。召致通官輩。以別贈單子分給。仍出次就椅。兩勅亦出次就椅。俄而兩勅曰。今將告別。其在敬禮之道。請先行再拜。予辭以。小邦何敢受欽差大人之拜禮乎。兩勅凡三請。予始許之。兩勅乃降椅。上勅先行再拜。予答拜。副勅又行再拜。予又答拜。送至階端相向立。予曰。日勢已晚。前路且遠。情雖無窮。行當作別。惟願返旆萬安。兩勅曰。連日逢迎。厚被盛念。遽爾作別。不勝缺然。第望一向保重。以副區區之忱。召致通官輩。諭以好去之意。兩勅上馬發程。乘輿還小次。召見伴送使李在簡。京畿監司徐有防。諭以善爲護送。
정조 10년 · 강
詣　懿昭墓行酌獻禮。仍詣　義烈墓行禮。臨孝昌墓經宿。
정조 10년 · 목
送勅後。改具戎服。以馬裝到　懿昭墓洞口。乘輿入齋室。改具翼善冠白袍。詣　墓上奉審。仍行酌獻禮如儀。還齋室。改具戎服。詣　義烈墓奉審。　墓上行禮。仍詣孝昌墓改具衰服。臨墓上哭盡哀。還入齋室。
정조 10년 · 강
以具明謙爲承旨。前望也。
정조 10년 · 강
親行孝昌墓奠酌禮。歷臨慶熙宮。行晝茶禮于魂宮。
정조 10년 · 목
具衰服行奠酌禮。仍臨墓上。行朝上食。改具戎服。乘便輿周視局內。還齋室。命承旨前望入之。趙興鎭批下。禮曹判書前望入之。徐有隣批下。仍命自墓所洞口。至敦義門捧上言。少頃乘馬到靑坡。蔡濟恭祗迎于路左。以都總管前望批下。出牌。不爲膺命。命更招。濟恭又違。敎曰。屢召之下如是違牌。萬萬未安。都總管蔡濟恭。平安兵使除授。諭書密符。駕前旣已祗受。使之倍道赴任。時任兵使遞付京職。濟恭入來。召見于駕前。仍令下直。由敦義門入興化門。到崇政門外下馬。乘輿入齋殿。承旨趙興鎭李祖承徐龍輔徐瀅修等。竝請還收蔡濟恭西閫之命。幷命遞差。前望入之。金頤柱趙衍德李敬一權欕批下。具衰服臨魂宮。行晝茶禮。還入齋殿。改具戎服。乘輿出崇政門。降輿乘馬由興化門。入敦化門。到協陽門外下馬。乘輿還內。○因監軍單子。敎曰。韓用龜禁喧。汔可休矣。似渠了了名官。如是申飭然後。可以擧職故耳。更觀前頭勤慢次。此後禁喧。依例輪回擧行。
정조 10년 · 강
承旨具明謙陳疏徑出。命原疏還給
정조 10년 · 목
疏略曰。今日陪班路次。有蔡濟恭總管西閫特除之命。噫。彼濟恭負犯至重。尙逭王章。則傳敎之下。事當冒死爭執。而中道卒遽之際。循例奉行。殆若無難。反顧慚恧。無地自容。況被重臣譴罷之斥。則尤何敢冒據職次乎。玆敢露章自列。徑出禁扃。伏乞亟治臣溺職之失。敎曰。武承旨。焉敢爲此上疏。原疏還給。牌招察任。
정조 10년 · 강
判下上言七十二度于各該司。
정조 10년 · 강
刑曹以擊錚人等原情啓
정조 10년 · 목
該曹啓言。瑞山寡女李召史原情以爲。渠以同郡徐國正之婢。贖良爲宋一起之妻。一起之父日尙。卽海美李生員之奴。而年老後亦爲放良。而曾經本邑把總。則非所可論於良賤。而李生思儼以一和之叔。謫居於黑山島。其侄觀采若采。稱思儼之養子。矣身之財物。沒數奪取。故今年二月。冒死鳴。金。俾無稱冤事行關本道。則觀采若采。捉致渠之兩孫。繩以治賊之周牢惡刑。因爲拘囚穴食。命在時日。豈有如此蔑法殘酷者乎。乞蒙明覈決給矣。請上裁。敎曰。厭良爲賤。私施惡刑。許多罪犯。誠如渠之所供。萬萬痛駭。此而歇勘。無勢殘民。何以支保。令道臣除尋常嚴査狀聞。又啓言。報恩私奴遠金原情以爲。致死人金終萬。卽其上典宋禹圭外三寸婢夫。而仍畓串之灌注。終萬詬辱。渠之上典。故捉入扶曳之際。其妻丁金曰。此是醉漢。治之無益。禹圭遂使曳出其妻。驅納房中。中暑不救。其妻其子。初不發告。其子婦爲貿喪具入邑底。官吏李興秀。問其根由。威脅恐喝。若不告官。難免反坐。入告本官。仍以成案。其上典積忤官吏。致此橫罹。已爲行査事呼籲。而取考原案。則禹圭。卽乙巳年錄啓罪人。無容更疑。而到今希覬僥倖。變幻說去。極爲巧惡。請勿施。從之。又啓言。兎山幼學金宗麗原情以爲。本縣前倅尹昌淳子貞植。甲辰勅行時。抄出境內稍實民曰。慶勅所用本邑應下者。五百三十兩也。以此決難酬應。汝等隨力辦備以補國用。則日後會減時。準數還報云。故罄竭家產。衆民備納錢。一千二百六十餘兩。而都吞不給。兎山接界金川之地。入葬二母。搜得兎山民人田土之在金川者。及瓦家之在本邑者。現納各人之文記。歇價抑買。稱以外縣石積兩坊。可合築洑。假作民人輩等狀。以土奸黃處厚爲之家人。而爲狀頭。呈于堤堰司受題。刑杖恐喝。勒令築洑。四百餘日耕中。堇成畓形者。七十餘日耕。而每一日耕。作畓十一斗落。每斗落之收稅。定爲三斗五升。而專不掛鎌之土。囚杖督徵其收稅。稱以洑主監官之四口一賞。七十餘日耕內。奪取上品。二十餘日耕之衆民文記。堅執不給。今春因民之齊訴。自巡營罷洑畓還爲田。刑配處厚。則何可更論於洑主監官。而終不出給衆民之文券。貞植三端貪饕之罪。依律重繩。徵納民錢。抑買田土。奪取文記。一一推給云矣。敎以。雖以前官子之事爲說。無異語侵官長。此等民習。不可不嚴繩。而大抵甲辰勅行。本邑倅多有干科之事。擬欲摘發勘罪。因其貶第下考未果矣。本事之必無以現發。他事推之。難保其信然。令道臣詳査報來後稟處。上言人亦令道伯勘罪事分付。又啓言。公山幼學李東根原情以爲。方爲族人李宗燮所誣。將至不保祖墳。而仲季二父。方在桁楊瘐死之際。甚至於闔門老稚。沒入軍籍之境。大抵李宗燮。卽十三寸姪。而渠則自祖以下三世有庶名。歷言其挾憾之由。則宗燮爲宗中修譜有司。多受賄賂。冒錄常賤。不止一二處。且逆臣世良孫煥。爲切姻。故入錄譜中。而書煥父應奎職名。不書乙亥正刑。故渠以爲。雖爲士夫庶孼。不願爲冒錄常賤輩庶孼。且以爲忠逆之分。不明於此譜。不宜錄名於譜中云爾。則宗燮以此大憾。至於族譜名下懸註曰。厭見庶字。忘先背祖。罪通于天云。而刊行遠近。故以此遂絕族誼矣。宗燮以其祖所葬墓地。謂以渠家陳田。索價錢三百五十兩。渠自呈官。故對擧呈訴。以明非宗燮陳田。則其時判官洪景厚題辭以爲。土地主客。姑不辨別。旣葬三十年之後。同宗不遠之間。呈官推尋。關係風化。先呈者略施笞罰矣。卽今判官徐直修莅任後。極意構誣。更至呈官。故又爲對訴。以至尺量。則渠之祖墓穴處。則無主空山也。宗燮大失醞釀之望。橫捏罪名。仲父景禮。季父景略。各加笞杖三十。刑推二次。四朔滯囚。 宗燮以爲。旣不入譜書。則便同常漢。列書父子兄弟叔姪。或四歲兒或七歲兒。十人名納于官府。盡爲充軍矣。夫不入譜書者。必曰常漢。則士族無譜書之家。豈盡爲常漢乎。雖有庶名。先正臣貞簡公李穆。卽八代祖。其後官冕。至于曾祖。則宗燮。以忠言逆耳之憾。有此骨肉相殘之擧。其放恣無忌憚之心。誣人欺官之陰譎情跡。擧此可知。伏乞命攸司。從實案覈。俾保祖墳而得活二父。且伸闔門之至冤云矣。請上裁。敎以。論理議處。又啓言。觀此李東根原情。李宗燮之族譜。則書逆孼職名。山地則推久遠土價。非理起訟。事甚可駭。而一邊之言。有難準信。請令道臣。親執詳査啓聞。從之。又啓言。竹山良人朴光日原情以爲。渠娶京人女。賣酒資生矣。何許兩班。來到酒幕。見其妻而言曰。吾家婢子。仍爲率去。渠則出他。聞此隨後而來。其兩班謂渠曰。汝妻本非吾家婢。乃是一家婢云而出給。捉去良民三日滯留之罪。嚴處云矣。所謂過去兩班。不知何許士族。而中路捉來。雖甚駭怪。旋卽放還。則於渠有何切己之冤。而無難煩籲。請照法嚴勘。敎以。語無倫脊。不可責之以人事。參酌決杖放送。又啓言。光陽幼學鄭潔原情以爲。本縣有四十餘石落堰畓。曾已見失於明惠翁主房矣。本宮革罷後。有文券田畓。還給本主。而導掌輩不給之際。南原居金益亮。謂以若以六石落成文以給。則上京推來云。故其父依其言許給矣。益亮終不成事而身死。其子典其文券於張萬綱。萬綱轉賣於本邑人趙廷烈。乞令該道明査決給云矣。請令道臣。詳査決給。至於鄭潔。則敢以非四件之事。致煩天聽。其罪狀請照法勘處。從之。又啓言。鄭潔冒濫天聽。請定配。敎以。偏配夥然可悶。收贖放送。又啓言。新溪展力鄭希珪原情以爲。渠之祖先墳山。在於本縣。上年十月。渠之父墳。繼葬于先山側矣。今年二月。山下居民十餘人。忽逢於場市。則無端結縛曰。村莊主山。汝之父墳。何敢繼葬乎。驅致於墳山下。爛熳掘塚。見棺然後。始解結縛。故直告本官。則自本官兩次摘奸後。詳知十二代繼葬處的實。掘塚者居首三人。嚴刑囚禁。依前繼葬事處決。故如前繼葬矣。所謂風憲者。締結民人。誣報本官曰。厥墳入葬之後。民人間或逃散。虎患尤甚云。本官信聽誣報。使之移葬。故具由泣陳。而本官信聽風憲之瞞報。嚴杖嚴刑。故㥘於官威。移居谷山地矣。今四月。所謂風憲者。稱有官令。多率民人。任自掘塚。出棺棄之。積薪壙中。仍爲衝火。天下寧有如許罔極之痛乎。今七月新官到任後。前後事實仰訴。則以語涉舊官。民習可痛。仍不聽訟。掘塚之罪。依律重繩。渠之父墳。依前繼葬事。乞蒙天恩矣。請上裁。又啓言。西部童蒙申在遠原情以爲。生纔十歲。遽遭母喪。十一歲又遭父喪。父骸母體。同穴葬埋於安山梅谷之地。而今年正月。其近居李英發爲名人。偸葬其父喪於階砌下六七步之內。聞卽奔往。泣訴本官。則本官例捧掘移侤音。又訴監營。亦題嚴囚督掘。而至今因循。伏乞依法典。卽地掘移云矣。請上裁。幷敎以。令漢城府議處。○漢城府啓言。鄭希珪葬父之地。果是十二代繼葬。二百年世傳。而山下居民。近不出十年間。多不過十餘戶。以此禁彼。誠涉乖當。而私自結縛。掘塚露棺。自有當律。本官之遽然反案。已是可怪。面任之任意掘塚。放火壙中。萬萬驚駭。請令本道。査實嚴繩。鄭希珪父墳。卽令還葬後狀聞。從之。又啓言。申在遠乃是弱年孤童。而李英發。以其外黨。偸葬於階砌六七步之近。本官旣捧掘移侤音。營門嚴題督掘。而尙今因循。致此號籲。請令本道。詳査督掘。英發偸葬之罪。照法嚴懲後狀聞。從之。
정조 10년 · 목
箚略曰。臣重嬰奇疾。已至兩朔。連試鍼藥。終無分減。前後陪扈之班起居之列。盡廢常分。合彼重典。當此民事多艱。至尊獨憂之日。中書重地。看作養疴之所。則揆以邦憲。死有餘罪。伏乞聖慈。亟許鐫遞。以幸國事。千萬至禱。臣治箚將上之際。伏聞有蔡濟恭西閫外補之命云。臣不覺驚憂愕貽之至。濟恭卽擧國之所懲討。而一朝處之於西門銷鑰之地。天下寧有是哉。雖曰外補。該曹必不敢啓下。渠何敢放恣冒赴乎。病中神短。無以悉陳。而惟願卽速收還焉。批以。聞卿愼節。尙未差可。奉慮萬萬。未參班列。何必辭爲。卿須安心勿辭。益加善攝。
정조 10년 · 강
領敦寧洪樂性。 左議政李福源。右議政金熤聯箚。賜批。
정조 10년 · 목
箚略曰。臣等陪扈路上。伏聞特授蔡濟恭總府之任。仍畀西閫之命。不勝萬萬驚惑也。夫濟恭罪犯。不消多言。締結逆閹。爲賊翰之窩主。肆發凶言。爲賊老之嚆矢。卽此而斷其爲逆無疑也。臣等之聲討。亦旣有年。而明張不力。使王章未加。仕版自如。此實臣等之罪。而㴠濡之不已。至於外補之命。有若崇班卿宰之薄譴優禮者然。竊爲聖明。惜此擧也。惟乞亟寢成命焉。批以。予曰一擧有兩得。卿等諒之。
정조 10년 · 강
副校理金履翼沈晉賢聯箚。請寢蔡濟恭外補之命。賜批。
정조 10년 · 목
批以。省箚具悉矣。
정조 10년 · 강
伴送使李在簡。京畿監司徐有防。別軍職李儒敬。各以勅行形止馳啓。
정조 10년 · 목
伴送使京畿監司狀啓以爲。勅行今日。自宴享臺離發。至黔巖替馬所暫憩。酉時到高陽館所。此後動靜。連爲詳探。陸續登聞計料云云。九月初六日酉時封啓。○別軍職李儒敬別單。一。臣儒敬。入見兩勅。以奉命護行之意爲言。則上勅曰。以近侍之人。職務似當不少。而隨以來隨以往。銘感國王優待之意。而我們之心。還切不安云。一。 副勅自南別宮離發時。忘置鼻煙筒筆三枝矣。及到高陽館所後。宴床領來戶吏齎來。故卽爲傳給。則副勅曰。此雖小事。可見貴國法令之嚴明云。一。具善德齎傳賜饌賜物後。其酬酢甚多。而善德今方復路。故不敢疊陳。九月初六日戌時封啓。
정조 10년 · 강
禮葬都監儀軌廳。進本都監儀軌。
정조 10년 · 강
命　懿昭墓守衛官。各弦弓一張賜給。　 懿昭墓孝昌墓員役等。考例施賞。
정조 10년 · 강
陵行日子。命以晦前後擇入。
정조 10년 · 목
因該曹取稟。敎曰。謁　陵之行。所重在焉。不敢以歉歲。或闕常禮。而今年畿邑年事則判歉。加之纔經勅行。民邑之弊。不可不念。且道伯行部之遲待。動駕亦甚可悶。前此畿伯入待。已以先爲發巡之意有下敎。然則行幸。勢將從徐爲之。亦欲行於近陵。兼除民弊。日子以念間至晦前後推擇。
정조 10년 · 강
召見藥房提調徐有隣于重熙堂。
정조 10년 · 목
有隣以有司堂上啓言。依下敎招問上言濟州民人高順昌等六人則以爲。各司進上物種上納次。閏七月二十三日。自本牧離發。八月二十六日到忠淸道息島前洋。猝遇暴風。所乘船隻。爲急浪所折傷。幾至渰沒之境。幸逢京江居崔元成所乘船隻。進上物種及船中六人。元成極力移載於渠船。本船則仍爲漂失矣。進上物種之無弊上納。船格六人之賴以得活。莫非元成拯救之致。別施賞典。以爲激勸之地云矣。果如其言。雖涉可尙。而事非四件。已極猥屑。且地方公文旣無可據。則船漢之符同作奸。難保其必無。請勿施。敎以。事係拯活人命旣聞之後。不可仍置。令本道査啓。
정조 10년 · 강
以徐有慶爲享官口傳也。蔡弘履李謙煥李頤祥爲承旨。前望也。
정조 10년 · 강
命弘文提學待明朝牌招。
정조 10년 · 목
敎曰。前此菊製。多許方外。今番亦令通方外。
정조 10년 · 강
命龍虎營監董將校等。分等施賞。
정조 10년 · 목
兵曹啓言。龍虎營移設之後。已過十年。間有頹圮。今春前。判書徐有隣。以重修改建之意筵達後。經紀拮據。使本營將校司果高胤衡。折衝崔龜祥。司果李三膺等。監董事役。今纔告成。不可無激勸之道。在前本營修改時。董役將校二人加資。一人邊將除授矣。今亦宜有此等之典。請上裁。從之。
정조 10년 · 강
伴送使李在簡。京畿監司徐有防。 黃海監司嚴思晩。及別軍職李儒敬等。各以勅行形止馳啓。
정조 10년 · 목
伴送使京畿監司狀啓以爲。勅行今日申時。到長湍府中火。酉時到開城府。入館所止宿。今日路中事情。隨所聞爲先開錄于左。一。勅使自長湍離發。至板門替馬所。招義州旗鼓官謂曰。汝佩弓矢。是武士乎。對曰。小人是武科出身矣。上勅曰。旣是武科出身。則必也能射。吾欲觀射法。你其試之。旗鼓官卽拔所佩弓矢。連射五箭。上勅曰。第一二枝發之甚好。其餘則忙發失彀矣。使其家丁。數其步數。九月初七日戌時封啓。又狀啓以爲。勅行開城府止宿之由。昨已馳啓。京畿三十六邑所給物種價。折銀二百四十六兩。開城府所出各樣雜種價。折銀三千六百三十二兩六分。及鍮鑄器等物依例求請者。無事入給云云。九月初八日卯時封啓。○別軍職李儒敬具純別單。勅使到開城府五里許。別大通官倭克精額。馬蹶落馬。雖無傷處。頗驚㥘不乘馬。諸譯及差員下馬慰勉。仍乘馬到館所。而牽夫全不操心。致使彼人之落馬。故良才驛屬儐臣道臣。一倂重治。察訪拿入分付之際。上勅言送挽止。故仍爲申飭而拿出。具純先呈別問安使名貼。敬奉御貼。傳于兩勅。則兩勅起立祗受。臣純仍以聖意。措辭致問。則勅使答曰。多日留館。非不知穩便。而復命是急。不得久近耿光。其依戀之懷。一言難盡。發程後凡百供億。無不盡心。行役亦得無擾。莫非國王之所賜也。今又遠地勞問。不勝感謝云云。九月初七日戌時封啓。○伴送使黃海監司狀啓以爲。勅行自開城府。當日巳時。到金川中火。酉時到平山止宿。京畿驛人夫放還。上副勅所把合八十二名。銀子靑布等物。有所分給。賞給物開錄于左。上副勅隨陪二十八名。靑布二疋。帽子四立。雙轎馬夫八名。各帽子四立。坐馬夫二名各四立。鞍籠馬夫二名各四立。汗赤馬夫二名各四立。跟隨馬夫二名各四立。籠馬夫二名。各靑布四疋。帽子八立。陪行馬頭雙轎驅從合十六名。各 帽子四立。日傘書者二名各四立。左牽馬夫二名各四立。擡扛馬夫二名。靑布二疋。帽子四立。步從四名。各帽子四立。銀子十六兩。都中分給。九月初八日戌時封啓。又狀啓以爲。勅行當日酉時。到瑞興府止宿。路中事情開錄于左。勅使自平山府離發。至替馬所。出輪圖看日影。日時方辰正二刻。宿站距此爲六十五里。雖不疾馳。想無擧火之慮。蔥秀中火後。乘藍輿至玉溜泉下。步上石壁。遍觀壁上玉溜泉眞珠泉題刻。及玉溜所出石窟。相語曰。如此勝景。眞箇罕見。仍盤桓良久而下。勅使替馬時。盤果外別進花煎曰。今日是重陽佳節。而花煎卽小邦節食。故特辦此餠以進矣。兩勅曰。今日好過節矣。重陽花糕。可見兩國風俗之相類。九月初九日戌時封啓
정조 10년 · 강
敦諭領議政鄭存謙。
정조 10년 · 목
領相呈辭。敎曰。辭單封還。卿其安心調理俟少間。卽起視事。仍命史官傳諭。○兼春秋金珍恪書啓以爲。臣敬奉聖敎。傳諭于領議政鄭存謙所住處。則以爲。臣病在危域。冒上請急之單。矜諒之恩。伏地顒祝。不意史官臨宣聖諭。至有封還辭單之敎。臣驚惶戰恐。五內失守。繼以抑塞。第中書首席。何等職任。而不生不滅。罪積癏曠。惟冀亟解濫職。安意調治。忱誠未格。至懇未遂。徒竊格外之誤恩。殆臣命卒之秋。心神迷錯。語無倫脊稍。俟省覺之少勝。更申瀝血之懇。仰請處分云。
정조 10년 · 강
御春塘臺。行抄啓文臣親試課講試射及宣傳官試射講。兼行九日製。親試試官兪彦鎬吳載純李性源朴祐源金宇鎭徐鼎修徐龍輔。載純鼎修。兼射試官。課講試官李秉模金憙。宣傳官射講試官徐有大金思穆鄭大容。菊製試官徐有隣。
정조 10년 · 목
具戎服。乘輿出賓陽門由靑陽門。到春塘臺降輿。陞座。命九日製設行于丹楓亭。大司成率儒生。由集春門入場。親試試官率應試文臣入庭。行禮訖。親試。以擬燕築黃金臺爲敎題。菊製。以黃金臺爲賦銘同題。使之從願製進懸題訖。命抄啓文臣。以小布十巡試射。宣傳官以柳葉箭十巡。騎蒭一巡試射。菊製收券訖。命徐有隣及兪彦鎬李性源朴祐源李秉模金憙金宇鎭徐鼎修徐龍輔爲試官。鄭大容沈晉賢金履翼及抄啓文臣。竝爲對讀官。晉賢履翼。以學敎授設庠試於丕闡堂。故使之進參。仍命科次。取次上以上三十人。親試收券訖。仍行課講。癸卯選綱目畢講。甲辰選講孟子。及宣傳官講兵學指南。親試。檢閱尹行任三上居首。課講檢閱李崑秀略居首。菊製居首賦三中一。進士兪豊柱直赴會試。銘三中進士柳師模給二分。三下幼學南喆寬李命咸李鼎來。生員金偉。進士姜★(亻+寬)。各給一分。其餘紙筆墨分等施賞。小布三十四中。檢閱尹行任。熟馬一匹面給。其餘鹿皮筒箇箭竹。分等施賞。宣傳官試射入格人。命以當朔射會。一次移施計劃。講入格人。當朔講劃移施。召見京畿監司徐有防及菊製入格人。各問姓名。使之親受賞典。乘輿出靑陽門。由賓陽門還內。
정조 10년 · 강
以金憙徐鼎修趙興鎭爲承旨。鄭萬始爲應敎。洪樂恒爲校理。尹羽烈申馥爲副校理。李鼎德爲修撰。李東郁姜忱爲副修撰。前望也。
정조 10년 · 강
飭兩西守令。勅行勘簿前。毋得許由。
정조 10년 · 목
敎曰。兩西纔經勅行。勘簿時急。守令受由。勘簿前切勿許施。萬一拘於顏私。輕許由暇。道伯難免重勘。令廟堂措辭行會。
정조 10년 · 강
校理尹致性陳疏乞遞。賜例批。
정조 10년 · 목
疏略曰。臣以不孝無狀之身。荷天地河海之恩。臣父之獲全軀命。生還京國。次第收敍復廁朝籍。固非窹寐之所敢期。第念頂踵毛髮。莫非自天之賜。燥濕殫竭。卽臣至願。而危甈之蹤。冒沒無路。顚倒之義。亦未自效。如臣情地。何敢以私懇猥煩。而臣母重患痰厥。實無離捨之勢。伏乞亟命鐫削。以便救護。
정조 10년 · 강
召見奉審大臣及進去諸堂于誠正閣。左議政李福源。繕工提調鄭一祥。觀象監提調金履素。禮曹參判申大升。
정조 10년 · 목
禮曹參判申大升啓言。臣於 穆陵改莎時看審。則曲墻至近之地。樹木叢密。所見未安。來頭節 享時。兼行告由。 獻官與 陵官眼同。略加疏除。恐合事宜故敢達。敎以。出擧條。自本曹更問于 陵官。當斫株數。區別大中小。使之報來後草記擧行。
정조 10년 · 목
敎曰。觀此畿伯狀本。三大君墓所。多有頉處云。地方官與本家主祀人眼同修改。形止。使之報來後狀聞。其中益安大君墓莎枯損。三面露土云。尋常勳舊塋域之年久頹圮者。尙可申飭修補。況此墓乎。嚴飭地方官。一新修治。畢役形止狀聞。則當遣官致祭。以此分付。勳臣之後。例加收錄。而益安主祀人。訖無一命之銜。在朝家崇報之政。大是欠事。 益安大君奉祀孫。令該曹待窠。卽爲調用。
정조 10년 · 목
箚略曰。臣稟氣脆簿。少有貞疾。忽自昨朝。冷疝風眩之疾。交劇駿犇將事之餘。賓筵日次。定在今日。而趨造末由。瘝曠之罪。仰請譴何。惟願亟降處分焉。批以。愼節豈勝奉憲。安心愼攝。俟少間視事。仍命遣史官傳諭。
정조 10년 · 강
校理趙弘鎭上箚。賜批。
정조 10년 · 목
箚略曰。近者臺閣之逡巡。世道之大憂也。向日李壽咸事。極其怪駭。堂疏論斥。可謂嚴峻。而顧瞻成習。昨日諸臺事又出矣。行公臺諫。毋得請牌。飭敎不啻申嚴。而諸臺之昨日肅命。翌朝呈告。有甚趑趄。若是擔却乎。臣謂一倂施以刊削之典。斷不可已也。批以。行公臺諫之不得無端呈告。果有春間飭敎。爾言是矣。然罷遞足懲懶怠之習。所請律名。不已過乎。當該臺臣遞差。
정조 10년 · 강
以具㢞爲兵曹參判。前望也。
정조 10년 · 목
以金憙爲大司憲。金憙趙鼎鎭黃昇源新通也。鄭致淳爲掌令。陞品也。沈晉賢李彥祐[祜:I-PERSON]爲修撰。李崇祜爲刑曹參判。具明遠爲三水府使。○再政。以李東郁爲執義。許晊爲司諫。任希一爲持平。權恢爲獻納。○三政。以趙城鎭爲大司諫。金熙朝爲掌令。尹載命李永穆。陞品也。鄭東愼爲持平。朴載淳爲正言。○命新除授臺諫。竝卽牌招。大司憲金憙。掌令鄭致淳。皆違牌。○敎曰。明日次對有命。無端違牌。此何道理。如是之故。國綱日就解弛。王言反歸屑越。若聞日前次對日。下敎於玉堂李晴之言。則有何語默之兩難。爲人臣子。不知嚴畏之心者。能知懲討之義乎。就此一款。去就不難辨。然而違牌。果無逡巡之嫌乎。今日違牌諸臺。一倂削職。在外及未肅拜諸臺許遞。今日政。以在京無故人擇差。待下批牌招。一以尊國綱。一以重王言。○四政。以申大升爲大司憲。金頤柱爲大司諫。呂萬永爲執義。李思祚爲司諫。李庚運嚴思憲爲掌令。韓光植張至冕爲持平。洪樂淵爲獻納。李羽晉金熙采爲正言。○敎曰。大司諫金頤柱有實病。衆所共知之人。許遞。今日政差出。○政院啓言。大司諫金頤柱許遞之命。以大司憲誤爲來傳。至有傳旨捧入之擧。當該司謁。請令攸司科治。敎以。無論誤傳與否。傳旨書下。獨非承宣之罪乎。當該承旨遞差。○因掌令李庚運。正言李羽晉牌不進罷職傳旨。敎以。雖云有情勢。出肅後避嫌可也。焉敢違牌。此傳旨勿施。○敎曰。未知稱頉與否。而俄下傳敎。何等嚴截。萬一在京稱在外。則寧有如許紀綱。稱在外諸臺。爲先遞差。卽令該府拿囚。囚單子如或遲滯。判義禁當直都事當重勘。各別嚴飭。夜將徹漏。所謂兩司。無一人備員。此等貌樣。豈可但以駭痛言。大抵差出者。無非居住京鄕不分明。自來情勢所共知之人。如是稱頉。勢所使然。政官若有一分嚴畏之心。尙敢如是行政。致煩酬應乎。長銓事。固萬萬寒心。而至於金宇鎭。近日甄用。恩造何如。罔知怵畏之義。反肆疑亂之計。節次蠶食。依舊手滑。至有今日擧措之放恣。而伎倆畢露矣。唉哉。豈足道。政官事姑舍是。有國則豈無臺諫。家在城外諸臺竝許遞。與未差之代。以在京無故人擇差。待下批卽爲牌招。明日次對。使之備員進參。○五政。以朴廣源爲執義。尹悌東爲持平。李敏采爲獻納。鄭東觀爲正言。○六政。以洪樂恒爲掌令。洪聖淵爲持平。趙濟魯爲司諫。
정조 10년 · 강
以兪彥鎬爲大司憲。前望也。
정조 10년 · 강
以金宇鎭爲大司諫。前望也。
정조 10년 · 강
御熙政堂。召見大臣備堂。行專經文臣殿講。試官。洪樂性李在協李性源李在學金載瓚朴天衡金履禧李惠祚。
정조 10년 · 목
左議政李福源啓言。 社稷燎祝時。本署提調。例與壇司眼同擧行。而都提調有實病。提調在外。不得擧行云。在外提調。請許遞。從之。敎曰。今日賓筵。必備臺臣者。以蔡濟恭事。欲爲究竟。大抵近日臺臣。專事規避。非在外則輒違牌。此皆出於語嘿兩難之致也。因此而臺閣幾乎空虛。豈有有國而無臺諫之世乎。然此豈獨責於今日臺臣也。予於一蔡濟恭生死。有何顧惜。必欲拯救哉。蓋以事關世道。有乖朝象。非不欲趁卽昭晰。而于今五六年置之䵝䵢之科。尙未究竟者。或恐因此而受傷者多矣。究其本。則出於全保之意也。蓋懲討。所以尊君父而討亂賊也。今日之所謂懲討者。不知王言之爲重。而只以塞責爲急務。懲討之義。固如是乎。非不知以文跡昭示。而向日筵敎。亦出於不得已也。豈爲急於救解。以無形迹之言。質言於廷臣哉。在廷之臣。若有一分對揚之意。則使第二件事。發諸予口。至有十二日筵敎。今日群下。謂予不信。則其可曰有臣分哉。自十二日筵敎之後。至今兩月。尙未究竟。王綱日墜。上下阻隔者。自有國以來。未有如今番事矣。在昔方萬規事。豈非今日之所可監戒處。且有爲世道憂慨者。至再昨日金宇鎭政事。而放恣極矣。近日甄用。予亦不知其緣何。而渠若有一分嚴畏之心。固當縮伏不暇。乃反自同平人。若是無憚。蓋宇鎭之遭罹。世亦不知其何如。而此便如蔡濟恭。見枳與從宦。皆是自下擅便。則豈曰有國有君乎。爲群臣者。其何侮上之太甚也。卿旣在渠之洞內。故有此下敎矣。昨夜開政。幾至撤漏。臺諫望筒。不知幾人。而皆是居住不分明之人。以此疲於酬應。尙今未得接目。吏判則乃是甘盤故舊。素知氣短之人。自來迃滯。固不欲言。而金宇鎭。則本以近列之人。一自見枳之後。渠安敢若是跳踉。蓋今世之人。如得片時形勢。則輒攘臂自得。無所忌憚。豈可曰有君綱乎。世道之如此。朝象之如此。今不責之於卿。而責之於誰乎。銓官行政。予實不知。而卿須看再昨政事。今日偏黨。胡至是也。幾於威權下移。卿等亦何面見予乎。王綱臣分若此。則蔡濟恭事。顧何足說也。福源曰。莫非臣等不能對揚之致。不敢晏然於前席。出去俟勘矣。領敦寧洪樂性曰。臣亦無辭仰達。不敢冒居前席矣。敎以。非向卿說者。卿則以原任爲殿講入來。不必若是。卽爲就座。命史官以安心入來之意。傳諭于左相。命都憲兪彥鎬進前。敎曰。俄者下敎。卿果聞之否。卿則素知大體。想必有悟於予言矣。彥鎬曰。坐處稍遠。雖未得詳細伏聞。而今日則臣之職名。異於前日。當有仰奏矣。書曰。予曰辟。爾惟勿辟。予曰宥。爾惟勿宥。又曰。辟而止辟。乃辟。殿下今日之擧。恐違古人曰宥勿宥之意也。敎以。卿言可謂題外矣。彥鎬曰。在昔 孝廟時。以金弘郁事。先正臣宋時烈。自鄕上來。首陳設禁之弊。向者蔡濟恭之授閫也。至使諸臣勿入衛內。此實自上知其必有爭執。故有此防人口之過擧。是果臣等之愕然者。今日則當發啓矣。敎以。卿之致位至此。意有所在。故今筵先爲進前者。欲使不至狼狽矣。今聞卿言。可謂問東答西。卿則罷職。樂性曰。都憲所奏。別無可罪者。且職名莫重。不可輕易處分矣。敎以。卿言雖出於無隱之義。獨不顧侮上之科乎。樂性曰。臣子旣聞侮上之敎。豈敢晏然於前席乎。敎以。不必如是。速爲就座。左相入來。敎以。卿之所引。無乃太過乎。次對爲之。○訓鍊大將具善復啓言。今年各邑保布。分等晩時。尙無一邑來納。軍兵奉足。趁今分給。而所入木爲一百二十餘同。庫儲不過六十餘同。戶曹地木。限六十同。請貸來分給。隨其新捧還報。從之。又啓言。武庫所儲軍器修補物力。以兩西耗條小米各三百石。兩南耗條大米各三百石。間年輪回作錢取用事。昨年定奪行會。而本寺句管修補。今方始役。昨今年所捧。太半不足。臣意則惠廳重建所錢。姑先取用。從長拮据充數。命惠堂亦陳所見。惠堂徐有隣曰。訓將以此屢次往復。故已有所拮据料量之道。姑先取用無妨。從之。○戶曹判書鄭一祥啓言。以關伯作故承襲後信使。前例考出入啓。而皆於新立三年內。請信使。今番則似在再明年。禮單蔘。限明秋貿取然後。可無窘速之患。體蔘二百斤。尾蔘四十斤。爲先卜定於江界府使。使之貿納。自今至明秋。丹把黃把。準此數上納。價本報備局區劃之意。請分付道臣。從之。○守禦使徐有寧啓言。本廳畿邑所在各穀。旣自畿營。貿取補賑。正租則以折米例給價。雜穀則從市直貿用者。事甚斑駁。一依正租折價貿用之意。請更爲分付。詢于大臣。福源曰。正穀雜穀。皆有準折。一從準折之請。亦不爲無據。敎以。卿言旣如此。令廟堂問于本道。草記稟處。又啓言。本廳京外軍校之支放。專靠於畿湖牙兵收米。其數爲三千餘石。今年則皆入於代錢。軍校朔料。措手無策。本廳月課米之間年例受於均廳者。爲四百石。而戊申正月。乃其當次。在該廳不過爲一年預下。趁今上下。以補放料之資。至於山城軍校之料條。軍餉留庫米中。依此數姑先取用。待明秋卽爲貿充。事甚便好。請下詢大臣均堂處之。詢于大臣。福源曰。月課米。聞惠堂之言。本無預下之例。軍餉留庫。法意甚嚴。取用終涉未安。請置之。從之。○大司諫金宇鎭。與僚臺耳語。敎曰。附耳呫囁。殊損臺體。下義禁府推考。○掌令李庚運曰。臣有區區所懷仰達矣。敎以。俄敎旣聞。焉敢乃爾。爾之所奏。決不可賜批矣。今日臺臣。非不知嚴處。而可謂怒蠅拔劍。故姑爲容貸。不必多言。近以蔡濟恭事。廷臣之空然就死地。予實爲卿等不知也。此則非但臺臣而已。大臣其須知之。○敎曰。李在協爲命官。專經文臣以次進講。承文副正字尹光顏詩傳略。居首。○因金珍恪等居不禁推傳旨。敎以。分揀。○政院啓言。議政府錄事來言。左議政李福源罪負彰著。萬殞難贖。走伏金吾門外。恭俟鈇鉞之誅。仍納命召。何以爲之。敎以。自卿承聞似此諄複之敎。有改無勉。則王綱不期尊而自尊。朝象不期靖而自靖。將使擧朝寅協。一世雍熙。此政轉移之一大機會。卿與僚相。宜講對揚之方。而胥命納符。果何擧也。安心勿待命。仍命遣史官傳諭。傳授命召。又以領敦寧洪樂性待命啓。敎以。卿則以原任爲專經講考官。且無向卿言說之事。安心勿待命。仍命遣史官傳諭。又以左議政李福源。領敦寧洪樂性。仍爲胥命啓。敎以。勿待命事。遣史官更爲傳諭。
정조 10년 · 강
以沈豊之爲吏曹參判。徐鼎修爲參議。李在學爲兵曹參判。趙衍德爲參知。具明謙朴天衡爲承旨。前望也。
정조 10년 · 강
飭前執義呂萬永等。刻期拿囚。
정조 10년 · 목
義禁府以前執義呂萬永。前持平韓光植尹悌東。前正言金熙采。幷在鄕未及上來。請依例卽爲拿來。敎以。帶軍銜下鄕。試一痼弊。嚴飭刻期拿囚。
정조 10년 · 목
疏略曰。殿下於懲討一事。輒皆過費辭敎。勒制群下。人心由是忸習。朝綱由是頹弛。不問公議之當否。惟視上意而俯仰。三司齊發之啓。或有纔奏而旋止。如李顯默之自停而更無繼論者。一世共憤之言。或有如李殷模之被削而未聞復陳。人心自撓。世途靡定。雖以近日蔡濟恭事言之。擧一世懲討之論。殿下必欲力沮而强拂。前後言事之臣。過加威罰。過中之敎。至謂犯分。群聽駭惑。四方驚歎。此豈細故也哉。伏願凡於懲討。一付公議。無或摧折焉。批以。驟看朝象。無怪乎爾言之云然。爾須問朝筵之敎於登筵諸臣也。
정조 10년 · 강
削前正郞金復仁職。
정조 10년 · 목
政院啓言。前正郞金復仁。冒入闕中。投呈一疏。遣辭極爲駭悖。而不可退却。故不得不捧入。以備睿覽矣。復仁疏略曰。噫。彼逆楫。尙今假息於覆載之間。豈非刑政之失宜者乎。至於停乳一款。尤萬萬痛駭。嚴鞫得情。不可少緩。伏願勿以蟣蝨之微。而或忽鯨鯢之誅焉。臣又有憂慨於時議之乖當者。忠逆之別。何等關係。而不可一毫差忽者也。若以逆爲非逆。是護也。若以非逆爲逆。則是誣也。今此蔡濟恭之西閫外補。實出於聖上洞燭無罪。昭晣無餘。若使重臣。有疑似之跡。則聖上有何所私而容庇哉。日月之明。無所不照。忠逆之分。洞然無疑。夫何時議之必欲與聖上背馳哉。殿下以昭晣爲敎。而時議則曰未昭晣。殿下以非逆爲敎。而時議則曰凶逆。殿下之剖釋開示。無復餘蘊。而猶且違咈。期於角勝而後已。如許懲討之義。臣實未曉。無官則任其閒散。有官則始乃謂逆。殿下置之。則經歲經年。默無一言。殿下若提敎。則群起攻之。不有餘力。有若凶圖之今始鉤得。事變之迫在呼吸然。若有人問其罪狀。則面面相顧。含笑而言曰。我則不知。而時議然矣。我則無必討之心。而時議旣如斯。不得不然。時議二字。未知出自何處。而驅策一世。網羅一世。誘人脅人。使不得自持其身心。或有至親之媒孼。而故爲袖手立視。或有切姻之避嫌。而全無一言卞白。都憲懲討之辭。有甚於卿宰疏之構罪。臺臣鞫問之請。反重於大臣箚之對質。豈其本心。眞知爲逆哉。特因威勢之所加。名利之所在。不有聖敎。一遵時議。時議之奪人氣魄。吁可畏矣。作俑象人。猶謂不仁。何忍以自己之榮利。必欲甘心於無罪之地乎。甚至於應行反貼。終不奉行。所謂騎判若是。今日臣子。則不行該曹當行之規。拒上之令。方君之命者。眞箇逆耳。凶逆惡逆之名。雖欲勒加於人。而不知自歸於凶逆惡逆之科。苟有臣節。焉敢乃爾。一重臣之死生。不足輕重。因此重臣之故。而世道乖離。人心陷溺。分義由是而壞墮。紀綱由是而陵夷。伏願特念刑政之失宜。痛斥時議之乖當。廓揮乾斷。收攬君綱焉。批以。醫官事。不須更提。附陳云云。畵出時象。能說到眞境。奚足破聾。可喜開眼。不料硬截之說。出於如爾疏逖之蹤。看來不覺如癢得搔。然於下款一句語。大有不審。論人以勒驅。爾反勒驅人。惜乎其不擇發。此而寬假。前此爲重臣辛勤伸雪之擧。祗歸於私好。不可以全篇之錚錚。有難顧藉。爾其知悉。○敎曰。前正郞金復仁疏中。語及時弊。才下優批。而近日以重臣蔡濟恭事。多費精神。屢勤辭敎。豈爲重臣一人地也。一則爲廷臣。二則爲廷臣。若使世道自此寧靖。人人不罹於橫逆。不坐於䵝䵢。是誠廷臣之福也。朝家亦豈不共享其利乎。廷臣能體認此意否。復仁疏中。非逆謂逆誣也云者。固磪論矣。特於兵判不反貼事。乃反勒說曰云云。此而不卽明示好惡。則一重臣纔脫䵝䵢。一重臣又遭橫逆。是不但爲世道暌離之漸。予之前此積費商量之苦心至意。將無以垂示。開納自開納。防杜自防杜。前正郞金復仁特施削職。大抵今日臨筵之敎意。豈但已扶王綱於掃地。置廷臣於袵席。予則曰丕變之一大機會。凡今日衣君食君者。孰敢以今日以前事。生意開喙。甘自陷於拒令方命之誅。而萬一以復仁疏句語。又有更煩之擧。則朝家之所以處之者。惟在於公聽二字。苟欲公聽。止辟無期。大非予本意。此後此等章疏。無敢來呈之意。嚴飭中外。以示予牢定規度之意。
정조 10년 · 강
命平安道節度使望。口傳下批。
정조 10년 · 목
敎曰。事面終涉苟且。今則本事已妥帖。平安道節度使望。令該曹今日啓下。不必開政。仍令入直堂上。口傳下批。○平安兵使蔡濟恭口傳單付。
정조 10년 · 강
命宣傳官閔亨默棍汰。
정조 10년 · 목
兵曹以閔亨默。依下敎決棍汰去啓。敎曰。近來宣傳官輩步品。無異翰林玉堂。大抵文武自異。雖曰同是士夫。各有定規苟欲學習。出身之前。何不挾策。赴禮闈做功令乎。此習未祛。緩急何恃。以此意卿及諸武將知悉。各別嚴飭。仍令書付廳壁。俾各惕念擧行。
정조 10년 · 강
以李秉模爲右尹。前望也。
정조 10년 · 강
重推兵曹參議柳誼。
정조 10년 · 목
該曹啓言。金虎門守門將徐達彥捉致。査問金復仁攔入之由。則當日渠果看門。而次對卿宰及應講文臣混入之際。有此攔入云。渠若嚴飭門禁。詗察殊常。則豈有攔入之擧乎。當該守門將。請令該府拿問處之。敎以。門禁之解弛。從此可知。若有紀綱。豈如是怠忽。昨日入直堂上爲先從重推考。郞廳推考薄警。徒近戲劇。更觀前頭。當有別般處分。以此嚴飭分付。守門將何足責也。
정조 10년 · 강
特遞兵曹判書李命植。
정조 10년 · 목
敎曰。人之爲言。不必較卞。昨日傳敎。已悉予意。雖令申飭行公。無所不可。以予優待之意。宜有一番體量之擧。行兵曹判書李命植。今姑許遞。
정조 10년 · 강
召見司饔院都提調徐命善于重熙堂。
정조 10년 · 강
以李在簡爲吏曹判書。金履素爲兵曹判書。沈豊之爲同義禁。李秉模徐瀅修金載瓚洪義榮爲承旨。前望也。
정조 10년 · 강
放時囚金宇鎭。
정조 10년 · 강
校理趙弘鎭。以母病陳疏徑出。賜例批。
정조 10년 · 강
以李在協爲判義禁。前望也。
정조 10년 · 강
命該府尹悌東拿鞫捧供。
정조 10년 · 목
敎曰。昨筵略言之。所謂國綱雖曰墜地。一任至於淪亡。誠不忍爲也。朝者又因諸臣入侍。亦有多少辭敎。而今聞尹悌東事査奏之言。此何擧也。如悌東之蒙昧怯弱者。乃有此所犯。此豈一悌東之故。世變之至此。果是孰紀綱。是臺諫之有除稱在外。固非異事。至於再昨夜三臺之假稱。非不知駭惋。而特軫含容之義。該府草記。循例批下。獨此悌東除拜。旣在昨曉。飭敎不啻嚴截。然猶一向假稱。更使判金吾問啓。當直郞嚴査。又以府屬。出付攸司盤覈。以至問于家屬。而皆無異辭。意亦以爲信然。始聞政院言。尙不下鄕。但移匿他處云。渠固不足言。名是法從。則昨曉傳敎。聽若尋常。已干罔赦之罪。昨今査問。不知爲幾次。而違拒之不已。極意欺瞞。欺瞞之不已。迄今偃處京輦。本事雖不過稱在外之微眚。其用意之無狀無嚴。大關臣分。未及拿來罪人尹悌東。卽令該府。卽今所住處執捉押來。嚴囚東間。具格一款除之。近來朝令。固知其不能盡心奉行。而事旣發覺之後。豈可無譴罰。判義禁鄭一祥遞差。都事亦令該府。拿問嚴處。又敎曰。欺君罔上之律。何足擬議於殘疾蒙騃如尹悌東者。以今現發之所犯。可謂無奈何。巨奸之所不敢爲者。悌東無難犯之何也。初則意謂移匿他處。從又屢次欺罔。只命拿囚。而更使都事。問於囚間。自初至今。尙在家中。初無移避之事。隨問欺對。惟意拒逆云。今則事面關係至重。況多歧査問。殆近十次。而終始欺罔。甚至有今日擧措。不料世變無不有。又有此悌東之干科。卽令該府開坐拿鞫。捧草供以聞。○刑曹以尹悌東牌招時。憲府書吏朴文彬北靑府定配。行首羅將金大興。嚴刑一次後。龜城府定配。尹悌東拿來羅將金光玉。嚴刑一次後。端川府定配啓。
정조 10년 · 강
敍前大司憲兪彥鎬。
정조 10년 · 목
不過因問奏對。本事業已妥帖故也。
정조 10년 · 강
有政。吏曹判書李在簡。參判沈豊之。參議徐鼎修進。
정조 10년 · 목
以鄭好仁爲大司憲。金翊休爲大司諫。金遇國爲持平。權坪爲正言。金啓洛爲校理。李命植爲刑曹判書。任希曾爲戶曹參判。尹師國爲右尹。
정조 10년 · 강
飭呈告兩司詣臺傳啓。
정조 10년 · 목
因執義朴廣源等呈辭。敎曰。若有一分嚴畏之心。今日豈敢無端呈告乎。況臺臣俱非鄕外生疏之人。而擧措乃敢若此。今日朝綱。可謂無如何矣。如以長僚事。爲引義之端。則事件判異矣。長僚則因提問奏對。以至譴罷。則亞憲以下。元不干涉。此啓辭勿施。日勢尙未晚。兩司依例詣臺傳啓。
정조 10년 · 강
命海西災結。依狀請加給。
정조 10년 · 목
備局啓言。黃海監司嚴思晚狀啓以爲。本道農形。安岳等四邑。置之尤甚。延安等十邑。置之之次。谷山等九邑。置之稍實。地部所劃災一千結。萬無分排之勢。一千三百結。特許加給。附陳一二便民之請。令廟堂稟旨分付。其一。舊還限明秋停退。其一。還上正租。實無準捧之路。尤甚邑折半。之次邑三分一。稍實邑四分一。以相當穀代捧。其一。秋操旣停。牙兵入防。一體停止。其一。推奴徵債。限明秋防塞事也。分等依狀請施行。本道年事。總以論之。可謂登稔。而元劃災一千結外。加請一千三百結。誠爲過多。限一千結加劃。舊還停退。則只尤甚四邑許施。新還代捧。則尤甚邑三分一。之次邑四分一。稍實邑五分一。準折代捧。牙兵入防。推奴徵債防塞。請幷許施。允之。敎以。災結事。三百結有無。不甚關係。何必靳持。依狀請許施。
정조 10년 · 강
命翰圈明日爲之。
정조 10년 · 목
敎曰。渠輩雖年少新進。豈無妨賢之嫌。翰圈明日爲之。時任翰林未備員。以都堂會圈擧行。
정조 10년 · 강
以兪彥鎬爲藝文提學。李命植金華鎭爲知春秋。沈豊之李崇祜爲同春秋。前望也。
정조 10년 · 강
配罪人閔慶世于康津縣。
정조 10년 · 목
先是。義禁府以罪人閔慶世更招啓言。如干布同木疋。旣無關於擬律之輕重。翻弄之穀包。已過半萬。私用之木布。亦執眞贜。情節畢露。獄案已具。論其罪犯。自有當律。請照法勘斷。敎以。初供再供中。或稱遲晚。或稱承款。而究其轉語。則云以襲謬。云以公用。甚至曰吏招如彼。故所供如此。將此供若令照律。罪在不生不死有犯無犯之間。何以適從勘斷。渠供諸條中。不分明事件。卽令該道伯。親執嚴査應問各人等處。論理狀聞。此囚姑令依前具格嚴囚。以待査啓。至是該府啓言。咸鏡監司鄭民始査啓以爲。 閔慶世供辭中。或遲晚而歸之於襲謬。或發明而謂之以初無是事者。反復覈問於各該人等。使之呈納文蹟。詳細參閱。則百一條內。奴婢貢戶籍價。雇馬喂養價。修理等穀取用事。則所謂謬例。俱是不法。而果非創行。還案査擳營繕官廳工庫等雜種大同續布之換作穀物取用事。則亦不無一二舊例。而但前則多從民願。此則乃是勒定。故自致怨讟之朋興。屯田收稅。則甲辰年只以上中等收捧。乙巳年幷以上等收捧。陳田應稅。旣有其人。則初無陳起區別之事。可推而知。空石發賣而捧穀。境內採藿而換木事。則係是創行之事。土戶式剩條。則雖以爲初無是事。而吏招托以公用。無非私用云者。果非架虛。均稅木之換貿。秋還穀之反作。溯考前例。旣無自官家而主管。會倉監而出式之規。則其所謂流例云者。亦無可據。至於推刷時例單。雖欲終始發明。旣有收納之頭目。又有捧納之尺文。閱視船中所載。則不書巫名之細布。旣在其中。考見白木下記。則例單布代之白木。明有載錄。金萬元事。取考宣頭案。元無萬元子女入錄之事。其所謂錄案收貢云者。自歸虛謊。尹玄事。雖歸之由吏之私俸。蓮玉所用之白木。旣出於由吏。而後無償給之事。則由吏之招。不可謂誣。定屬婢事。取考奴婢案。則在任時。舊案頉下懸錄。而遞去時。新案中更無還錄之事。而歸之於首奴之捧賂出送。不成事理。右項各人之招。證左俱有可據云矣。前日所供。都歸欺瞞。到今別無更問之端。所當直爲照勘。而事係贜污。律至大辟。不可循例擧行。請以査啓拈出問目。一一取服後。照法勘斷。允之。○該府啓言。罪人閔慶世處。一一推問。則以爲。官屯田收稅事。則上中下執卜。隨其穀品成熟之如何。而甲乙兩年。則本邑豐登。故初無下等出稅之事。致有稱冤之端。倉色私分穀疊徵私用事。則此穀本非倉色私分之穀。卽會色幻弄之穀。故初不入於會外册。則不可謂取用。運縮米則旣已貸下。則還捧不是異事。而發明無路。虎皮六令。本是自官行獵所捉。而先砲之類。旣報於京廳。故會減常米十九石。盡爲頒給。餘在太。則還穀分給。每患不足。還民往受於他倉。今年六月巡分時。還民輩。以往受有弊。有所陳訴。故以此餘太。相換分給。則此與還穀一體分給有異。還案査櫛時紙筆墨事。則剩穀取用。果是實狀。空石作穀。則出於除民弊之意。別無利害。而創行一款。不敢發明。牟還加分。自官取用。前招旣已自服。會外租土式取剩事。則會外穀去來。專委由吏。其間事狀。雖難詳知。而何敢諉之下輩。營府修理穀。虛作名目。自官取用事。萬萬無據。下輩還上防給事。則吏奴處會外穀帖給之事。果有之。則剩穀十九石。自歸取用。雇馬喂價七石零取用事。則乃是合兩年通計之數。均稅木貿米餘數取用事。則均稅木元數四百二十二疋內。兵營劃送一百五十疋及淸差鹽價十五疋外。什一稅官取用。爲四十二疋。獤皮事。則再招遲晩。推刷時例單布徵捧事。則渠等初旣以二同細布載船之說。丁寧納招。今忽變辭。以爲六十七疋載船。三十三疋先送爲言。推刷色吏之以內奴吏差出者。乃北關通行之規。而國漢卽內奴。故刷吏差定。而以由吏隨行。故不出遠社。恒留刷所。則例布之備給由吏。由吏之成給尺文。不是異事。不可以此歸之於自官收捧。巫稅布一百四十餘疋外。無細布之載船者。而設或有只書上下字標。而不錄姓名者。而必不過五六疋。則六十七疋細布云者。以何許布謂之細布乎。以木代捧云者。至於一同二十二疋之多。而此白木又化爲北布。則許多布木去來之間。都無可據官納文跡者。決是理外之事。逐年帳籍。昭然載錄。而刷吏輩。與萬元符同潛拔。反以橫侵平民之說。構陷至此。尹玄白木果若官納。則決無不入下記之理。廳妓所用白木。又無官帖下之事。則自下貸用。實非所知。定屬婢捧賂頉給事。則或因他邑移文頉給。或因呈狀頉給。新屬婢頉給。本無公格拘礙之端。則豈有陰受其賂之理云矣。其所納供。一向吞吐。請刑推得情。敎以。諸條現發。無非頭會箕斂於公貨剩穀。而轉輾反弄。害及小民。究厥所犯。焉逭當律。渠以詐密之故。許多私用。每托於應捧元定之物。未可謂全然白徵於民間。固難直斷。以四十貫之數。前後供招。幾皆輸款。比之尹悌東輩白地誣罔。眼無君父。雖謂之不可同日而語可也。贜污未準數一款。姑且置之。推刷作俑事。無論所犯之尺紬分錢。初無法令。首先容奸。卽此罪狀。不可尋常勘律。絕島勿限年定配。○該府。以罪人閔慶世。 康津縣薪智島勿限年定配啓。
정조 10년 · 강
御春塘臺。行抄啓文臣課講。宣傳官射講。課講試官。徐浩修李秉模。射講試官。金履素徐有寧尹行任。
정조 10년 · 목
具戎服陞座。命別軍職等。亦以騎蒭一巡試射。○課講講孟子。副司果李書九粗居首。○敎曰。李書九韓商新外。皆不背講。豈其畏戢之心。不及於二文臣而然乎。如洪義浩之俯仰鑽剌者。無怪其不暇攻業。外此三文臣之效嚬。尤極可駭。課講退定於十六十七日。皆令其前突誦應講事嚴飭。○宣傳官試射尹養儉。柳葉箭五中居首。講李尙謙略居首。別軍職吳毅常。騎蒭二中居首。
정조 10년 · 강
命江華留守朴祐源。奪符拿來。
정조 10년 · 목
時囚尹悌東供辭。假稱在外。曾與祐源酬酢云。故有是命。仍令廟堂議薦。待下批當日辭朝。
정조 10년 · 강
配洪義榮于平壤府。
정조 10년 · 목
因平安監司趙㻐上疏。敎曰。若有一分嚴畏之心。如洪義榮之幺麼蔭承旨。乃敢如是放恣乎。此疏別無犯禁句語。而過再昨賓筵之後。尙敢捧入乎。王綱可謂掃地。當該承旨洪義榮。卽其地平壤府定配所。卽刻押送。以此以彼。勢難以循例辭疏賜批。原疏還下送。道臣若此。則列邑守令之觀望可知。今方發遣宣傳官。摘奸列邑。萬一不呈公狀。不移文報守令。無論卿宰侍從。是違拒君命。當拿致王府。訊鞫得情。以覈其幺麼邑宰抗衡朝令之罪。以此意令廟堂。卽爲行會於道臣處。如是下敎。而違越守令。指名狀聞事。本道兵使處。令廟堂一體行會。
정조 10년 · 강
以徐龍輔李亨元爲承旨。前望也。
정조 10년 · 강
命司饔院監饍提調。從重推考。
정조 10년 · 목
該院啓言。監饍提調鶴林君焴。供上事體。何等嚴重。而腐傷生鮮。苟充捧納。萬萬駭然。請從重推考。郞廳李熻拿問嚴處。書吏貢人令攸司科治。臣亦不能檢飭。惶恐待罪。敎以。中官之微稟與否。廚院何以知之。草記之來呈。不先不後。在於中官處分之時。此似小事。不可尋常處分。使卿査問草記。出於杜後弊之意。卿何過辭。安心勿待罪。提調推考事。郞廳拿處事。依施。傳通水剌間下人。令刑曹加刑懲礪。院吏貢人勿論。
정조 10년 · 강
都堂以翰林圈點啓。監春秋李福源金熤。知春秋金華鎭。藝文提學兪彥鎬。弘文提學徐有隣。同春秋李崇祜進。
정조 10년 · 목
都堂啓言。翰圈擧行事命下矣。時任翰林。請依前例幷削職。允之。○翰林圈點。五點朴蓍壽金祖淳李相璜。○敎曰。翰林召試。再明日爲之。○政院啓言。 都堂會圈。旣已啓下矣。左右史不可不備員。在前如此之時。有完圈後敍用還付之例。前檢閱李崑秀尹行任。方在削職中。何以爲之。敎以。敍用還付。仍命上下番翰林牌招入直。
정조 10년 · 강
以趙鼎鎭爲江華留守。廟薦也。
정조 10년 · 강
以李性源趙時俊爲同義禁。前望也。
정조 10년 · 강
命鰲興府院君遷窆時物種。以乾價量宜輸送。
정조 10년 · 목
京畿監司徐有防。以鰲興府院君遷窆時物種。自主家措備啓。敎以。本家之言雖如此。國舅遷窆。事面自別。卽令以乾價。量宜輸送。祭奠三床。以本色進排。二床折價入給。地方官吏着意護喪事。嚴飭分付之意回諭。
정조 10년 · 강
飭刑曹判書李命植出肅。
정조 10년 · 목
敎曰。予之本意苦心。悉諭於前後絲綸。凡今在廷之臣。分數明者雖云絕罕。尙庶幾皆已領會矣。朝家於一重臣。旣無私好。又於一重臣。寧有私惡。然而迷闇不識事者。必以爲是非無雙行。忠逆無兩混。兩重臣若一是則當一非。爲逆與誣逆之間。決無幷世共做宦之理云云。此誠皮膜之論也。大抵本事。卽一朝廷之一大滄桑。若無前月十二日躬對諸臣質言肯綮之擧。則伊日以前。剽聞傳聞之說。而遽見拜官之擧。無怪乎出言致討。雖使平帥。易地而當之。擧措宜如前兵判之爲矣。且平帥所遭中。一件三件事姑舍是。第二件聲罪。最屬難明。蓋其言出於乙未丙申間筵席。而旋卽脫空。伊時似以此事。亦有酬酢於平帥者。廷臣之只知筵話云。然未聞脫空顚末者。有聞輒討。無人不言。此予所以質言於筵臣。不顧事面之屑越也。今於平帥事妥帖之後。又以前兵判事。置諸出場未出場之間。則是余活一重臣。反使嫁禍廷臣。予雖否德無能爲。不肯爲此沒料量之擧。日前金復仁疏中一句語。亦從上所謂迷闇中出來。今予不言。何以闡迷牖闇。雖以此重臣一已處義言之。聞今日之敎。更以區區去就。萬一逡巡於進身之方。則是不知有臣分。刑曹判書李命植更卽牌招。使之入侍。此擧非爲重臣地也。則以自己之難進。移咎於許多廷臣。添一朝廷之風波。決知非老成人所敢爲。幷以此意知悉。
정조 10년 · 강
配尹悌東于咸興府。
정조 10년 · 목
敎曰。渠旣一一自服。罔赦之罪。豈逭王法。如渠昏劣不省事。雖令以其法處之。直所謂勝之不武。廷臣之畏義怵分。不在於此囚之置法與否。昨日平問。尙有氣窒之慮。卽此不足更問。設或指陳敎使之人。必不愈於不早檢飭之朴祐源。以此以彼。宜卽決處。無至瘐斃。罪人尹悌東爲先遠地定配。此囚雖已決處。王府事體。何等至嚴。而俄令摘奸。則嚴囚則嚴囚。而間多不謹事。此後弊所關。當該判義禁罷職。都事先汰後拿。羅卒令該曹嚴刑懲礪。○義禁府。以尹悌東明川府遠地定配啓。敎曰。道伯異於他人。素知鷹雀之義。星火赴配。到配後一依罪囚例擧行。無敢以尋常徧配樣知悉事。措辭行會。明川太遠。以營下更定配所。○刑曹以義禁府執吏金重淳笞五十。羅將朱宇光金重成等。各嚴刑一次啓。
정조 10년 · 강
補魚錫定爲平安兵虞候。尹履相爲文山萬戶。
정조 10년 · 목
敎曰。關西宣傳官摘奸之行。方欲觀勢。雖於五六日內下送。如是寬限。若有犯科守令。是故犯也。受由則雖有飭禁。外此設有因公上來守令。又或有不卽呈狀守令。當以違拒律一體論。以此分付。到今思之。魚錫定所爲。萬萬無嚴。渠之地處。異於他人。犯君命則一也。焉以地處。顧藉於王法之理乎。此等人須先知警。朝綱可整。到今勒令呈狀。徒損國體。成川府使魚錫定爲先罷黜。 平安兵虞候。令該曹單付。到關日使之當刻納剌。雖以安北縣監尹履相事言之。該曹之差遣。已涉太不顧藉。該倅之擧措。可謂有辱朝廷。辭朝守令之無端留住城外。寧有如許國綱。此等處一味闊略。頹綱何以收拾。然職是侍從。無異乞郡。定配則參酌。該牧使尹履相。降授文山萬戶。成川府使安北縣監之代。今日政。以在京無故人差出。仍令待下批。當日辭朝。時任虞候。遞付京職。未赴任萬戶。原望筒勿施事分付。
정조 10년 · 강
有政。吏曹判書李在簡。參判沈豊之進。
정조 10년 · 목
以李集斗爲吏曹參議。兪彥鎬爲知敦寧。金魯鎭爲判義禁。鄭昌順爲同經筵。鄭宇淳爲成川府使。尹長烈爲安北縣監。趙學敏爲禁府都事。
정조 10년 · 강
召見禮曹判書徐有隣于重熙堂。